CELEX: 52021DP0091
Language: sk
Date: 2021-03-25 00:00:00
Title: Rozhodnutie Európskeho parlamentu z 25. marca 2021 o žiadosti o zbavenie Lívie Járókovej imunity (2020/2198(IMM))

8.12.2021   
            
            
               SK
            
            
               Úradný vestník Európskej únie
            
            
               C 494/186
            
         
      P9_TA(2021)0091
      Žiadosť o zbavenie Lívie Járókovej imunity
      Rozhodnutie Európskeho parlamentu z 25. marca 2021 o žiadosti o zbavenie Lívie Járókovej imunity (2020/2198(IMM))
      (2021/C 494/16)
      
         Európsky parlament,
      
                  —
               
               
                  so zreteľom na žiadosť o zbavenie Lívie Járókovej imunity, ktorú 9. júla 2020 podal generálny prokurátor prokuratúry pri odvolacom súde v Bruseli a ktorá bola predložená na plenárnej schôdzi 14. septembra 2020,
               
            
                  —
               
               
                  so zreteľom na to, že Lívia Járóka sa vzdala práva na vypočutie podľa článku 9 ods. 6 rokovacieho poriadku,
               
            
                  —
               
               
                  so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
               
            
                  —
               
               
                  so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019 (1),
               
            
                  —
               
               
                  so zreteľom na článok 5 ods. 2, článok 6 ods. 1 a článok 9 rokovacieho poriadku,
               
            
                  —
               
               
                  so zreteľom na správu Výboru pre právne veci (A9-0050/2021),
               
            
                  A.
               
               
                  keďže generálny prokurátor prokuratúry pri odvolacom súde v Bruseli podal žiadosť o zbavenie Lívie Járókovej, poslankyne Európskeho parlamentu zvolenej za Maďarsko, imunity v súvislosti s porušením článku 11 ods. 1 prvého pododseku belgického kráľovského dekrétu z 1. decembra 1975, ktorým sa stanovujú všeobecné pravidlá cestnej premávky a používania verejných komunikácií, a článku 29 ods. 3 zákona zo 16. marca 1968 o cestnej premávke; keďže toto porušenie konkrétne spočíva v prekročení maximálnej povolenej rýchlosti;
               
            
                  B.
               
               
                  keďže stacionárny rýchlostný radar fungujúci bez kvalifikovanej obsluhy v Uccle zaznamenal 17. novembra 2018 o 10.30 hod. prekročenie maximálnej povolenej rýchlosti vozidlom registrovaným na meno Lívia Járóka; keďže bol vyhotovený záznam o prekročení rýchlosti a jeho kópia bola spolu s formulárom odpovede 29. novembra 2018 zaslaná Lívii Járókovej; keďže prokuratúra sa niekoľkokrát neúspešne pokúsila vypočuť L. Járókovú s cieľom stanoviť, či bola vodičkou uvedeného vozidla; keďže podľa protokolárneho oddelenia Federálnej verejnej služby pre zahraničné veci Lívia Járóka nenahlásila miesto pobytu v Belgicku; keďže 15 dní po zaslaní kópie záznamu o prekročení rýchlosti bol spis postúpený prokuratúre v Bruseli;
               
            
                  C.
               
               
                  keďže podľa článku 9 prvého pododseku Protokolu č. 7 o výsadách a imunitách Európskej únie poslanci Európskeho parlamentu požívajú na území ich vlastného štátu imunitu priznanú členom ich parlamentu a na území ktoréhokoľvek iného členského štátu imunitu proti zadržaniu a právomoci súdov;
               
            
                  D.
               
               
                  keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za „obvineného“ (2);
               
            
                  E.
               
               
                  keďže o zbavení imunity môže v danom prípade rozhodnúť iba Európsky parlament; keďže Európsky parlament môže pri rozhodovaní o zbavení imunity primerane zohľadniť stanovisko príslušného poslanca (3);
               
            
                  F.
               
               
                  keďže neexistuje priama alebo jednoznačná súvislosť medzi údajným priestupkom a výkonom funkcií poslankyne Európskeho parlamentu Lívie Járókovej a keďže údajný priestupok nepredstavuje vyjadrený názor ani hlasovanie pri výkone jej funkcií poslankyne Európskeho parlamentu v zmysle článku 8 Protokolu č. 7 o výsadách a imunitách Európskej únie;
               
            
                  G.
               
               
                  keďže Európsky parlament nenašiel v tomto prípade dôkazy o fumus persecutionis, teda dostatočne závažnom a konkrétnom podozrení, že vec bola predložená s úmyslom poškodiť politickú činnosť poslankyne;
               
            
               
                  1.
               
               
                  rozhodol zbaviť Líviu Járókovú imunity;
               
            
               
                  2.
               
               
                  poveruje svojho predsedu, aby bezodkladne postúpil toto rozhodnutie a správu gestorského výboru príslušným orgánom Belgicka a Lívii Járókovej.
               
            
         (1)  Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI:EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.
      
         (2)  Rozsudok Všeobecného súdu z 30. apríla 2019, Briois/Parlament, T-214/18, ECLI:EÚ:T:2019:266.
      
         (3)  Rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440, bod 28.